CELEX: 32014D0197
Language: el
Date: 2014-02-18 00:00:00
Title: 2014/197/ΕΕ: Eκτελεστική απόφαση του Συμβουλίου, της 18ης Φεβρουαρίου 2014 , για την τροποποίηση της εκτελεστικής απόφασης 2011/344/ΕΕ για τη χορήγηση ενωσιακής χρηματοδοτικής ενίσχυσης στην Πορτογαλία

10.4.2014   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 107/61
               
            EΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
      της 18ης Φεβρουαρίου 2014
      για την τροποποίηση της εκτελεστικής απόφασης 2011/344/ΕΕ για τη χορήγηση ενωσιακής χρηματοδοτικής ενίσχυσης στην Πορτογαλία
      (2014/197/ΕΕ)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (1), και ιδίως το άρθρο 3 παράγραφος 2,
      Έχοντας υπόψη την πρόταση της Ευρωπαϊκής Επιτροπής,
      Εκτιμώντας τα ακόλουθα:
      
                  (1)
               
               
                  Το Συμβούλιο χορήγησε, στις 17 Μαΐου 2011, χρηματοδοτική ενίσχυση στην Πορτογαλία, κατόπιν αιτήσεώς της, με την εκτελεστική απόφαση 2011/344/ΕΕ (2). Η εν λόγω χρηματοδοτική ενίσχυση χορηγήθηκε για τη στήριξη ενός σημαντικού προγράμματος οικονομικών και δημοσιονομικών μεταρρυθμίσεων (το «πρόγραμμα»), με στόχο την αποκατάσταση της εμπιστοσύνης, την επάνοδο της οικονομίας σε διατηρήσιμα επίπεδα ανάπτυξης, καθώς και την εξασφάλιση της χρηματοοικονομικής σταθερότητας στην Πορτογαλία, στη ζώνη του ευρώ και στην Ένωση.
               
            
                  (2)
               
               
                  Σύμφωνα με το άρθρο 3 παράγραφος 10 της εκτελεστικής απόφασης 2011/344/ΕΕ, η Επιτροπή, από κοινού με το Διεθνές Νομισματικό Ταμείο (ΔΝΤ) και σε συνεργασία με την Ευρωπαϊκή Κεντρική Τράπεζα (ΕΚΤ), προέβη, μεταξύ της 4ης και της 16ης Δεκεμβρίου 2013, στη δέκατη επανεξέταση της προόδου των πορτογαλικών αρχών όσον αφορά την υλοποίηση των συμφωνηθέντων μέτρων στο πλαίσιο του προγράμματος.
               
            
                  (3)
               
               
                  Η τριμηνιαία αύξηση του ΑΕΠ συνεχίστηκε σε θετικούς ρυθμούς κατά το τρίτο τρίμηνο του 2013 και οι βραχυπρόθεσμοι δείκτες καταδεικνύουν την προβλεπόμενη οικονομική ανάκαμψη. Σε ετήσια βάση, εξακολουθεί να προβλέπεται μείωση του πραγματικού ΑΕΠ κατά 1,6 % το 2013, το οποίο, ωστόσο, αναμένεται να επανέλθει σε θετική τροχιά το 2014 και το 2015, σημειώνοντας αύξηση της τάξεως του 0,8 % και 1,5 % αντίστοιχα. Επίσης, βελτιώθηκαν οι προοπτικές για την αγορά εργασίας, αλλά η ανεργία παραμένει σε υψηλά επίπεδα και αναμένεται να ανέλθει σε μέγιστο ποσοστό 16,8 % το 2014, σημειώνοντας σταδιακή μείωση στη συνέχεια. Οι κίνδυνοι δυσμενούς εξέλιξης των μακροοικονομικών προοπτικών παραμένουν, καθώς η προβλεπόμενη ανάκαμψη εξαρτάται σε πολύ μεγάλο βαθμό από τις θετικές εξελίξεις στο εμπόριο και τις χρηματοπιστωτικές αγορές, που εξαρτώνται με τη σειρά τους από τις ευρύτερες ευρωπαϊκές προοπτικές.
               
            
                  (4)
               
               
                  Έως τον Νοέμβριο του 2013, το ταμειακό έλλειμμα της κυβέρνησης κατέγραψε βελτίωση σε ποσοστό 0,25 % του ΑΕΠ (χωρίς τους έκτακτους παράγοντες) σε σύγκριση με την ίδια περίοδο του προηγούμενου έτους, η οποία προέκυψε από το γεγονός ότι η αύξηση των εσόδων υπερέβη την αύξηση των δαπανών. Η επιτάχυνση της αύξησης των φορολογικών εσόδων αντικατοπτρίζει την ανάκαμψη των οικονομικών δραστηριοτήτων τους τελευταίους μήνες, καθώς και τη βελτίωση της αποδοτικότητας της φορολογικής διοίκησης, ιδίως στο πλαίσιο της καταπολέμησης της απάτης. Όσον αφορά τις δαπάνες, η εκτέλεση του προϋπολογισμού είναι συνολικά σύμφωνη με τους στόχους του δεύτερου συμπληρωματικού προϋπολογισμού.
               
            
                  (5)
               
               
                  Ο στόχος της γενικής κυβέρνησης για το έλλειμμα, που είχε οριστεί σε ποσοστό 5,5 % του ΑΕΠ (χωρίς την ανακεφαλαιοποίηση των τραπεζών) το 2013, είναι πιθανό να επιτευχθεί και το τελικό έλλειμμα ενδέχεται να είναι ακόμα και χαμηλότερο του στόχου. Αυτό απορρέει από το γεγονός ότι οι μεν θετικοί κίνδυνοι υλοποιήθηκαν τους τελευταίους μήνες του έτους, ενώ οι περισσότεροι αρνητικοί κίνδυνοι εξαλείφθηκαν. Ειδικότερα, η είσπραξη των φόρων αναμένεται να υπερβεί τους έμμεσους στόχους του δεύτερου συμπληρωματικού προϋπολογισμού. Επιπλέον, η απόδοση του προγράμματος εφάπαξ ρύθμισης του χρέους για τις εκκρεμείς φορολογικές εισφορές και εισφορές κοινωνικής ασφάλισης που δρομολογήθηκε στα τέλη του 2013 υπερέβη την προβλεπόμενη απόδοση κατά 0,3 % του ΑΕΠ. Η απορρόφηση των κονδυλίων της Ένωσης αναμένεται να είναι επίσης καλύτερη από τις προηγούμενες εκτιμήσεις. Επιπλέον, έχουν μετριαστεί οι αρνητικοί κίνδυνοι από τις επαναδιαπραγματεύσεις για τις συμπράξεις δημόσιου και ιδιωτικού τομέα. Εντούτοις παραμένουν ορισμένοι αρνητικοί κίνδυνοι, που αφορούν ιδίως τα χαμηλότερα από τα προβλεπόμενα έσοδα από τον φόρο ακίνητης περιουσίας, ενώ δεν μπορούν να αποκλεισθούν τυχόν υπερβάσεις συγκεκριμένων δαπανών, ιδίως σε σχέση με το κόστος προσωπικού, την ενδιάμεση κατανάλωση και τις συνταξιοδοτικές παροχές.
               
            
                  (6)
               
               
                  Ο κρατικός προϋπολογισμός του 2014 και οι λοιπές συνοδευτικές νομοθετικές πράξεις συνάδουν με τον στόχο για έλλειμμα 4 % του ΑΕΠ το 2014. Προκειμένου να επιτευχθεί ο στόχος, εφαρμόζονται μέτρα εξυγίανσης που αντιστοιχούν σε ποσοστό περίπου 2,3 % του ΑΕΠ και τα οποία καλύπτουν επίσης τις δημοσιονομικές πιέσεις και την ανάγκη ανακατάταξης των προσωρινών κονδυλίων του προϋπολογισμού για το 2014. Τα μέτρα έχουν κατά κύριο λόγο μόνιμο χαρακτήρα και βασίζονται πρωτίστως στην εξοικονόμηση δαπανών.
               
            
                  (7)
               
               
                  Το μεγαλύτερο μέρος της εξυγίανσης για το 2014, περίπου 1,8 % του ΑΕΠ, προέρχεται από την επανεξέταση των δημόσιων δαπανών, η οποία διεξήχθη κατά το παρελθόν έτος, με στόχο την αύξηση της ισονομίας και της αποτελεσματικότητας στην παροχή κοινωνικών μεταβιβάσεων και υπηρεσιών κοινής ωφέλειας. Τα κύρια μέτρα επανεξέτασης των δημόσιων δαπανών θα υλοποιηθούν με βάση τρεις κύριους άξονες:1. περιορισμό των δαπανών στο μισθολογικό κόστος του δημοσίου με μείωση του εργατικού δυναμικού στον δημόσιο τομέα και με ταυτόχρονη μεταβολή της σύνθεσής του υπέρ εργαζομένων υψηλής ειδίκευσης, κυρίως μέσω της εφαρμογής προγράμματος επαναπιστοποίησης και προγράμματος εθελούσιας εξόδου· περαιτέρω σύγκλιση των εργασιακών κανόνων του δημόσιου και του ιδιωτικού τομέα και αναθεώρηση της μισθολογικής κλίμακας, καθώς και εξορθολογισμό των μισθολογικών επιδομάτων· την αύξηση των εισφορών των δικαιούχων στα ειδικά δημόσια συστήματα ασφάλισης υγείας, συμβάλλοντας έτσι στην αυτοχρηματοδότηση των εν λόγω συστημάτων· 2. περιορισμό των δημόσιων δαπανών για συντάξεις, με δεδομένη την ανάγκη επανεκτίμησης της διατηρησιμότητάς τους λαμβανομένων υπόψη των δημογραφικών εξελίξεων, και παράλληλη προστασία των χαμηλότερων συντάξεων, μέσω της αύξησης της εκ του νόμου προβλεπόμενης ηλικίας συνταξιοδότησης με αλλαγές στον συντελεστή διατηρησιμότητας· επανυπολογισμό της "έκτακτης εισφοράς αλληλεγγύης", μέσω της μείωσης του ελάχιστου ορίου εφαρμογής του προοδευτικού συντελεστή, καθώς και των ορίων εφαρμογής των υψηλότερων συντελεστών· εξορθολογισμό των συντάξεων επιζώντων που λαμβάνονται τόσο από το καθεστώς συνταξιοδότησης των δημοσίων υπαλλήλων (CGA) όσο και από το γενικό συνταξιοδοτικό καθεστώς· μείωση των συντάξεων επιζώντος που χορηγούνται στους πολιτικούς· 3. εξοικονόμηση στην ενδιάμεση κατανάλωση και στα προγράμματα δαπανών μεταξύ των αρμόδιων υπουργείων.
               
            
                  (8)
               
               
                  Οι αρχές θα πρέπει να λάβουν και άλλα μόνιμα μέτρα εσόδων χαμηλότερης απόδοσης που αντιστοιχούν σε ποσοστό 0,4 % του ΑΕΠ, τα οποία αποσκοπούν στην περαιτέρω βελτίωση της απόδοσης και της ισονομίας στην υφιστάμενη διάρθρωση του συστήματος φόρων και παροχών, συμπληρώνουν τη δέσμη μέτρων επανεξέτασης των δημόσιων δαπανών με σκοπό την επίτευξη του στόχου μείωσης του ελλείμματος στο 4 % του ΑΕΠ. Επιπλέον, θα τεθεί σε εφαρμογή σειρά εφάπαξ μέτρων, συνολικού ύψους 0,2 % του ΑΕΠ, τα οποία υπερκαλύπτουν τα έξοδα που προκύπτουν από τις εφάπαξ πληρωμές προκαταβολών που σχετίζονται με τη θέσπιση ενός αμοιβαία συμφωνηθέντος προγράμματος εθελουσίας εξόδου στον δημόσιο τομέα.
               
            
                  (9)
               
               
                  Τα περισσότερα από τα προαναφερθέντα μέτρα εγκρίθηκαν στο πλαίσιο του νόμου για τον προϋπολογισμό του 2014 ή μέσω τροποποιήσεων συγκεκριμένων νομοθετικών πράξεων. Για ορισμένα από τα προβλεπόμενα μέτρα εξυγίανσης δεν έχει ακόμη θεσπιστεί πλήρες νομοθετικό πλαίσιο. Μεταξύ αυτών περιλαμβάνεται η θέσπιση αυστηρότερων κριτηρίων επιλεξιμότητας για τις συντάξεις επιζώντων (πέραν της αλλαγής του ποσοστού αναπλήρωσης σε περίπτωση σώρευσης συντάξεων)· η πώληση αδειών διαδικτυακών τυχερών παιχνιδιών· η μεταβίβαση του ταμείου υγείας της ταχυδρομικής υπηρεσίας (CTT) στο δημόσιο και η πώληση παραχωρήσεων λιμένα.
               
            
                  (10)
               
               
                  Η συνολική μεταρρύθμιση του φόρου εισοδήματος εταιρειών με στόχους την απλούστευση, καθώς και την προώθηση της διεθνοποίησης και της ανταγωνιστικότητας των πορτογαλικών εταιρειών, εγκρίθηκε από το πορτογαλικό κοινοβούλιο τον Δεκέμβριο του 2013 και τέθηκε σε ισχύ την 1η Ιανουαρίου 2014. Ένα από τα βασικά χαρακτηριστικά της μεταρρύθμισης είναι η μείωση του πρότυπου συντελεστή του φόρου εισοδήματος εταιρειών από 25 % σε 23 % και η μείωση σε 17 % για τα πρώτα 15 000 EUR φορολογητέου εισοδήματος των μικρομεσαίων επιχειρήσεων (ΜΜΕ). Πέραν των υφιστάμενων συμπληρωματικών τελών, θα εφαρμοστεί συμπληρωματικό τέλος τρίτης χώρας σε ποσοστό 7 % επί των φορολογητέων κερδών που υπερβαίνουν τα 35 εκατ. EUR. Άλλες βασικές διατάξεις της μεταρρύθμισης περιλαμβάνουν την αναμόρφωση των φορολογικών κινήτρων, αλλαγές στη φορολογία μερισμάτων και κερδών υπεραξίας κεφαλαίου, στη φορολόγηση των ομίλων και στο καθεστώς άυλων στοιχείων ενεργητικού, την καθιέρωση καθεστώτος απαλλαγής από τις συμμετοχές, την παράταση της περιόδου κατά την οποία μπορούν να μετακυλισθούν οι ζημίες, και τον περαιτέρω περιορισμό της έκπτωσης των τόκων.
               
            
                  (11)
               
               
                  Ο δείκτης του χρέους προς το ΑΕΠ αναμένεται να κορυφωθεί κάτω από το 129,5 % το 2013 και να μειωθεί στη συνέχεια. Η προς τα άνω αναθεώρηση του χρέους σε σύγκριση με τη συνδυασμένη όγδοη και ένατη επανεξέταση, παρά την καλύτερη του αναμενόμενου εκτέλεση του προϋπολογισμού, μπορεί να αιτιολογηθεί σε μεγάλο βαθμό από τη σημαντική αύξηση του δημόσιου ταμειακού υπολοίπου καθώς και από την αναβολή ως το 2014 ορισμένων βραχυπρόθεσμων πράξεων μείωσης του χρέους από πλευράς του ταμείου σταθεροποίησης της κοινωνικής ασφάλισης. Αντίστοιχα, το καθαρό χρέος —εξαιρουμένων των καταθέσεων σε μετρητά της πορτογαλικής υπηρεσίας διαχείρισης του δημόσιου χρέους (IGCP)— προβλέπεται να κορυφωθεί περίπου στο 120 % του ΑΕΠ, ελάχιστα κάτω του αναμενόμενου επιπέδου κατά την τελευταία επανεξέταση. Η αναμενόμενη μείωση του δείκτη χρέους προς το ΑΕΠ της γενικής κυβέρνησης θα υποστηριχθεί, αρχής γενομένης από το 2014, από την προβλεπόμενη οικονομική ανάκαμψη, καθώς και από τη μείωση των καταθέσεων σε μετρητά και την υλοποίηση των βραχυπρόθεσμων πράξεων μείωσης του χρέους στο πλαίσιο του συστήματος κοινωνικής ασφάλισης.
               
            
                  (12)
               
               
                  Η διαδικασία δημοσιονομικής προσαρμογής πλαισιώνεται από σειρά δημοσιονομικών διαρθρωτικών μέτρων για την ενίσχυση του ελέγχου των δημόσιων δαπανών και τη βελτίωση της είσπραξης εσόδων. Η συνολική μεταρρύθμιση του νόμου-πλαισίου για τον προϋπολογισμό σημειώνει πρόοδο σε αρκετούς σημαντικούς τομείς. Ωστόσο, με δεδομένα το πεδίο εφαρμογής της μεταρρύθμισης και την ανάγκη συμμετοχής σε ευρεία διαβούλευση με όλα τα ενδιαφερόμενα μέρη, η διαδικασία αναμένεται να πραγματοποιηθεί σε δύο φάσεις. Το νέο σύστημα ελέγχου ανάληψης υποχρεώσεων αποδίδει καρπούς, περιορίζοντας τη δημιουργία νέων ληξιπρόθεσμων οφειλών, αλλά η εφαρμογή του πρέπει να παρακολουθείται στενά προκειμένου να διασφαλισθεί ότι οι αναλήψεις υποχρεώσεων καλύπτονται από τη διαθέσιμη χρηματοδότηση. Για την αξιολόγηση και τη βελτίωση της εν λόγω διαδικασίας, θα συσταθεί ειδική επιχειρησιακή ομάδα. Πραγματοποιούνται μεταρρυθμίσεις στη δημόσια διοίκηση με σκοπό τον εκσυγχρονισμό και τον εξορθολογισμό της απασχόλησης στον δημόσιο τομέα και τους δημόσιους φορείς. Συνεχίζονται οι μεταρρυθμίσεις στις οικονομικές υπηρεσίες για ένα σύγχρονο πρότυπο διαχείρισης των κινδύνων που σχετίζονται με τη συμμόρφωση. Πρόσφατα, δημιουργήθηκε νέα μονάδα εκτίμησης κινδύνου, η οποία θα τεθεί σύντομα σε λειτουργία, και θα εστιαστεί καταρχάς στη βελτίωση της συμμόρφωσης ορισμένων ομάδων φορολογούμενων πολιτών, όπως οι αυτοαπασχολούμενοι και τα πολύ εύπορα φυσικά πρόσωπα. Ορισμένες άλλες μεταρρυθμίσεις, όπως η μείωση του αριθμού των κατά τόπους εφοριών, καθυστερούν. Παρότι έχει σημειωθεί πρόοδος ως προς την επαναδιαπραγμάτευση των συμπράξεων δημόσιου και ιδιωτικού τομέα (ΣΔΙΤ), δεν κατέστη δυνατή η ολοκλήρωσή της ως τα τέλη του 2013. Παρ' όλα αυτά, από το 2014 και μετά αναμένονται σημαντικές εξοικονομήσεις. Οι κρατικές επιχειρήσεις πέτυχαν λειτουργική ισορροπία κατά μέσο όρο έως το τέλος του 2012 και προβλέπονται πρόσθετες μεταρρυθμίσεις προκειμένου να αποφευχθεί νέα επιδείνωση των αποτελεσμάτων τους. Σημειώθηκε πρόοδος σε σχέση με τις ιδιωτικοποιήσεις, και τα έσοδα υπερβαίνουν τον στόχο που έχει τεθεί στο πλαίσιο του προγράμματος. Οι μεταρρυθμίσεις στον τομέα της υγειονομικής περίθαλψης αποδίδουν σημαντική εξοικονόμηση δαπανών και η εφαρμογή τους συνεχίζεται χωρίς να αποκλίνει σε γενικές γραμμές από τους στόχους.
               
            
                  (13)
               
               
                  Η εφαρμογή των πολιτικών και οι μεταρρυθμίσεις στον τομέα της υγείας εξακολουθούν να σημειώνουν πρόοδο και επιτυγχάνουν την εξοικονόμηση μέσω αύξησης της αποδοτικότητας. Το ενοποιημένο έλλειμμα του τομέα έχει μειωθεί σημαντικά από το 2010. Ωστόσο, οι εναπομένουσες ληξιπρόθεσμες οφειλές, τα περιορισμένα κονδύλια του προϋπολογισμού και το αυξημένο κόστος εργασίας εξαιτίας της επαναφοράς του 13ου και 14ου μισθού υποχρέωσαν τις αρχές να επιταχύνουν τις υφιστάμενες μεταρρυθμίσεις. Το σημαντικό ύψος των ληξιπρόθεσμων οφειλών οφείλεται κυρίως (αν και όχι αποκλειστικά) στη διαρκή υποχρηματοδότηση των δημόσιων νοσοκομείων σε σχέση με τις παρεχόμενες από αυτά υπηρεσίες. Οι αρχές παραμένουν προσηλωμένες στην υλοποίηση της εν εξελίξει μεταρρύθμισης της νοσοκομειακής περίθαλψης και στη συνεχή περαιτέρω επεξεργασία σειράς μέτρων που αφορούν τα φάρμακα, την κεντρική προμήθειά τους και την πρωτοβάθμια περίθαλψη.
               
            
                  (14)
               
               
                  Οι δείκτες κεφαλαίων των τραπεζών συνέχισαν να καλύπτουν με άνεση τα υποχρεωτικά κεφαλαιακά αποθέματα ασφαλείας της Ευρωπαϊκής Αρχής Τραπεζών, καθώς και τον προγραμματικό στόχο για 10 % κεφάλαιο κοινών μετοχών της κατηγορίας 1. Αυτό το κεφαλαιακό απόθεμα ασφαλείας παραμένει επαρκές σε όλες τις περιπτώσεις, όταν χρησιμοποιούνται οι κανόνες της νέας οδηγίας για τις κεφαλαιακές απαιτήσεις (ΟΚΑ) IV για την αξιολόγηση των ιδίων κεφαλαίων των τραπεζών. Αυτοί οι νέοι κεφαλαιακοί κανόνες θα ισχύουν από τον Ιανουάριο του 2014 και μετά, με όριο που θα τεθεί στο 7 % του δείκτη κοινών μετοχών της κατηγορίας 1. Ο δείκτης χορηγήσεων προς καταθέσεις που ισχύει για το σύνολο του συστήματος είναι 120,7 % και ενδέχεται να συνεχίσει να μειώνεται έως τα τέλη του 2014, με ορισμένες τράπεζες να βρίσκονται ήδη κάτω από το όριο αυτό. Εντείνονται συνεχώς οι προσπάθειες να διαφοροποιηθούν οι πηγές χρηματοδότησης των επιχειρήσεων. Με βάση τις συστάσεις που προέκυψαν από τον εξωτερικό λογιστικό έλεγχο του 2013 των υφιστάμενων πιστωτικών ορίων που χρηματοδοτούνται από το κράτος, οι αρχές εφαρμόζουν μέτρα που αποσκοπούν στη βελτίωση των επιδόσεων και της διαχείρισης των μέσων αυτών, συμπεριλαμβανομένων των ικανοτήτων και των πρακτικών διαχείρισης κινδύνου. Το νομικό πλαίσιο για τα νέα μέσα αναδιάρθρωσης του χρέους που απευθύνονται στα νοικοκυριά και στοχεύουν στην εκτός ένδικου πλαισίου ρύθμιση των χρεών έχει δημιουργηθεί και έχει τεθεί σε πλήρη λειτουργία. Ομοίως, αξιολογείται ο αντίκτυπος των αλλαγών στη νομοθεσία σχετικά με την εταιρική αφερεγγυότητα και την ανάκτηση χρεών, καθώς έχουν τεθεί πλέον σε λειτουργία οι νέοι μηχανισμοί αναδιάρθρωσης και ανάκτησης των χρεών. Η «εργαλειοθήκη» διαχείρισης της κρίσης ολοκληρώνεται. Λειτουργεί ταμείο εξυγίανσης τραπεζών, εισήχθησαν εξουσίες έγκαιρης παρέμβασης και ο νόμος για την ανακεφαλαιοποίηση τροποποιήθηκε ώστε να αντικατοπτρίζει την ανακοίνωση της Επιτροπής σχετικά με την εφαρμογή, από 1ης Αυγούστου 2013, των κανόνων περί κρατικών ενισχύσεων για τη στήριξη μέτρων υπέρ των τραπεζών στο πλαίσιο της χρηματοπιστωτικής κρίσης (3). Υλοποιείται ο χάρτης πορείας για τη βελτίωση της αποτελεσματικότητας και της διαχείρισης του εθνικού συστήματος εγγυήσεων, με σκοπό την καλύτερη κάλυψη των αναγκών χρηματοδότησης των ΜΜΕ.
               
            
                  (15)
               
               
                  Σημειώθηκε περαιτέρω πρόοδος στην υλοποίηση διαρθρωτικών μεταρρυθμίσεων προς ενίσχυση της μεγέθυνσης και της ανταγωνιστικότητας. Οι αρχές ενέκριναν πρόσθετα μέτρα για τη μείωση της ανεργίας και την προώθηση της αποτελεσματικότητας της αγοράς εργασίας, συμπεριλαμβανομένων πολιτικών ενισχυμένης ενεργοποίησης και ενός σχεδίου για την εφαρμογή των εγγυήσεων για τη νεολαία. Αφού κρίθηκε αντισυνταγματικός, ο ορισμός των νόμιμων απολύσεων στον Εργατικό Κώδικα πρόκειται να τεθεί υπό αναθεώρηση. Έχουν ληφθεί επιπρόσθετα μέτρα στον τομέα της εκπαίδευσης, όπου η πρόοδος είναι γενικά ικανοποιητική.
               
            
                  (16)
               
               
                  Η κυβέρνηση ενέκρινε την επιβολή νέας εισφοράς στους φορείς εκμετάλλευσης ενέργειας για το 2014, η οποία θα πρέπει να τεθεί υπό στενή παρακολούθηση προκειμένου να αποφευχθούν τυχόν στρεβλώσεις του συστήματος. Όσον αφορά την εξάλειψη των χρεών λόγω τιμολόγησης της ενέργειας και τη διασφάλιση της βιωσιμότητας του συστήματος, απαιτούνται περαιτέρω μεταρρυθμίσεις.
               
            
                  (17)
               
               
                  Στον τομέα των τηλεπικοινωνιών και των ταχυδρομείων, έχουν υλοποιηθεί δράσεις για τη συμμόρφωση με τους κανόνες της Ένωσης και για να υποστηριχθεί η επίτευξη των στόχων του προγράμματος. Η επιλογή των παρόχων καθολικών υπηρεσιών και η αναθεώρηση των υφιστάμενων συμβάσεων με τους κατεστημένους φορείς αποτελούν θετικές εξελίξεις στην πορεία προς την πλήρη εφαρμογή της οδηγίας 2002/22/ΕΚ του Ευρωπαϊκού Κοινοβουλίου και του Συμβουλίου (4). Με τη δημοσίευση νομοθεσίας που θα ορίζει το πλαίσιο της σύμβασης παραχώρησης με τον εθνικό πάροχο ταχυδρομικών υπηρεσιών θα μειωθεί η ισχύουσα διάρκεια παραχώρησης, με αποτέλεσμα την αύξηση του ανταγωνισμού. Οι αρχές εξακολουθούν να δεσμεύονται για την αύξηση της βιωσιμότητας και της αποδοτικότητας στον τομέα των μεταφορών.
               
            
                  (18)
               
               
                  Η θέσπιση τομεακής νομοθεσίας που στοχεύει στην ευθυγράμμιση με την οδηγία 2006/123/ΕΚ του Ευρωπαϊκού Κοινοβουλίου και του Συμβουλίου (5) σημειώνει πρόοδο, με ορισμένες καθυστερήσεις να παρατηρούνται ως προς την έγκριση του ρυθμιστικού πλαισίου για τον τομέα των κατασκευών, των τροποποιημένων εσωτερικών κανονισμών των επαγγελματικών φορέων και των εσωτερικών κανόνων για την έγκριση του οριζόντιου νόμου πλαισίου για τις δημόσιες επαγγελματικές ενώσεις. Οι αρχές δεσμεύονται για περαιτέρω βελτίωση της λειτουργίας του κέντρου ενιαίας εξυπηρέτησης.
               
            
                  (19)
               
               
                  Η αξιολόγηση της μεταρρύθμισης των μισθώσεων αστικών ακινήτων βρίσκεται σε εξέλιξη μετά την πλήρη εφαρμογή του νέου νομικού πλαισίου. Οι αρχές στοχεύουν στην ενίσχυση των προσπαθειών για την καταπολέμηση της φοροδιαφυγής στην αγορά εκμισθώσεων.
               
            
                  (20)
               
               
                  Πρόοδος σημειώνεται όσον αφορά το νέο πλαίσιο των εθνικών ρυθμιστικών αρχών και οι σχετικοί εσωτερικοί κανονισμοί τροποποιούνται και αναμένεται να εγκριθούν σύντομα. Έχει καθυστερήσει η έκδοση νέου εκτελεστικού διατάγματος που θα καθορίζει τις εισφορές των ρυθμιστικών αρχών για το 2014.
               
            
                  (21)
               
               
                  Οι μεταρρυθμίσεις του δικαστικού συστήματος προχωρούν κανονικά βάσει του αρχικού προγραμματισμού. Έχει σημειωθεί πρόοδος κατά την εφαρμογή του νόμου περί οργάνωσης της δικαιοσύνης με σκοπό τον εξορθολογισμό του δικαστικού συστήματος, έχει εκδοθεί νόμος με τον οποίο ενισχύεται ο φορέας που είναι αρμόδιος για τα όργανα επιβολής του νόμου και τους συνδίκους πτώχευσης, και οριστικοποιείται νέα εξωδικαστική διαδικασία με την οποία θεσπίζεται προδικαστικός διαχωρισμός με σκοπό τον εντοπισμό και τον διακανονισμό εξωδικαστικών υποθέσεων. Όσον αφορά τα μέτρα βελτίωσης των όρων έκδοσης αδειών και μείωσης της διοικητικής επιβάρυνσης, έχει σημειωθεί πρόοδος αφού εγκρίθηκαν οι νομικές διατάξεις για τον εξορθολογισμό της έκδοσης αδειών στους τομείς του τουρισμού, της βιομηχανίας και της χωροταξίας. Καταρτίζεται νομοθεσία σχετικά με την έκδοση εμπορικών αδειών, ενώ το νομικό καθεστώς πολεοδομίας και οικοδόμησης τελεί υπό αναθεώρηση.
               
            
                  (22)
               
               
                  Υπό το πρίσμα αυτών των εξελίξεων, η εκτελεστική απόφαση 2011/344/ΕΕ θα πρέπει να τροποποιηθεί,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Στο άρθρο 3 της εκτελεστικής απόφασης 2011/344/ΕΕ, οι παράγραφοι 8 και 9 αντικαθίστανται από το ακόλουθο κείμενο:
      
         «8.   Η Πορτογαλία θεσπίζει τα ακόλουθα μέτρα εντός του 2014, σύμφωνα με τους όρους του μνημονίου συνεννόησης:
         
                     α)
                  
                  
                     το έλλειμμα της γενικής κυβέρνησης δεν υπερβαίνει το 4 % του ΑΕΠ το 2014. Για τον υπολογισμό του ελλείμματος αυτού δεν λαμβάνεται υπόψη το πιθανό δημοσιονομικό κόστος των μέτρων στήριξης του τραπεζικού κλάδου στο πλαίσιο της στρατηγικής της κυβέρνησης στον χρηματοπιστωτικό τομέα. Για την επίτευξη του εν λόγω στόχου, η Πορτογαλία θεσπίζει μέτρα εξυγίανσης ύψους 2,3 % του ΑΕΠ, όπως ορίζεται στον νόμο για τον προϋπολογισμό του 2014 και στη συνοδευτική νομοθεσία που έχει εγκριθεί για τον σκοπό αυτό·
                  
               
                     β)
                  
                  
                     πέραν των μέτρων που θεσπίζονται για τις συντάξεις, η υφιστάμενη νομοθεσία σχετικά με το καθεστώς συνταξιοδότησης των δημοσίων υπαλλήλων (CGA) τροποποιείται έως τα τέλη Ιανουαρίου 2014 προκειμένου να εξασφαλισθεί ότι οι νέοι κανόνες που αφορούν τον συντελεστή διατηρησιμότητας και, κατά συνέπεια, η αύξηση της ηλικίας συνταξιοδότησης, ισχύουν και στο εν λόγω καθεστώς· η Πορτογαλία καταρτίζει επίσης νέα ολοκληρωμένα μέτρα στο πλαίσιο της εν εξελίξει διαρθρωτικής μεταρρύθμισης των συντάξεων κατά τη διάρκεια του 2014 με σκοπό τη διασφάλιση της διατηρησιμότητάς τους και την παράλληλη ενίσχυση των αρχών ισονομίας·
                  
               
                     γ)
                  
                  
                     για τον έλεγχο πιθανών αποκλίσεων ως προς τις δαπάνες, η κυβέρνηση παρακολουθεί στενά τη συμμόρφωση με τα ανώτατα όρια των δαπανών των υπουργείων μέσω μηνιαίας υποβολής εκθέσεων προς το Συμβούλιο Υπουργών·
                  
               
                     δ)
                  
                  
                     η Πορτογαλία ορίζει άμεσα και εφαρμόζει τις προβλεπόμενες αλλαγές στους όρους επιλεξιμότητας των συντάξεων επιζώντων καθώς και στους όρους πώλησης αδειών για διαδικτυακά τυχερά παιχνίδια. Επιπλέον, η Πορτογαλία προβαίνει σε αποφασιστικές ενέργειες για την υλοποίηση της πώλησης παραχωρήσεων λιμένα·
                  
               
                     ε)
                  
                  
                     η συνολική μεταρρύθμιση του φόρου εισοδήματος των επιχειρήσεων πραγματοποιείται με χρήση του υφιστάμενου κονδυλίου του προϋπολογισμού με σκοπό τη συμμόρφωση με τους στόχους δημοσιονομικής εξυγίανσης·
                  
               
                     στ)
                  
                  
                     διατηρείται ο κανόνας της ακινητοποίησης (standstill) για τις φορολογικές δαπάνες σε κεντρικό, περιφερειακό ή τοπικό επίπεδο. Ενισχύονται περαιτέρω οι προσπάθειες για την καταπολέμηση της φοροδιαφυγής και της φορολογικής απάτης για διάφορα είδη φόρων, μεταξύ άλλων μέσω της παρακολούθησης του νέου συστήματος ηλεκτρονικής τιμολόγησης. Κατά το πρώτο τρίμηνο του 2014 εκπονείται μελέτη της σκιώδους οικονομίας στη στεγαστική αγορά με σκοπό την αναζήτηση τρόπων μείωσης της φοροδιαφυγής σε σχέση με τις μισθώσεις·
                  
               
                     ζ)
                  
                  
                     εάν επαληθευτούν οι δυσμενείς νομικοί κίνδυνοι ή άλλοι κίνδυνοι για την εκτέλεση του προϋπολογισμού, η Πορτογαλία εφαρμόζει αντισταθμιστικά μέτρα υψηλής ποιότητας προκειμένου να ανταποκριθεί στον στόχο που έχει τεθεί όσον αφορά το έλλειμμα·
                  
               
                     η)
                  
                  
                     πέραν του 2014, η Πορτογαλία επιτυγχάνει έλλειμμα γενικής κυβέρνησης που δεν υπερβαίνει το 2,5 % του ΑΕΠ το 2015 και θέτει τέρμα στη συσσώρευση εγχώριων ληξιπρόθεσμων οφειλών. Η στρατηγική επίτευξης του στόχου βασίζεται στο έγγραφο για τη μεταρρύθμιση του Δημοσίου, το οποίο εστιάζεται στη βιωσιμότητα της κοινωνικής ασφάλισης, στη μεταρρύθμιση της δημόσιας διοίκησης, σε μεγαλύτερη αποδοτικότητα στους τομείς της υγείας και της εκπαίδευσης και στην επιβολή περιβαλλοντικών φόρων. Διαβουλεύσεις ευρείας βάσης πραγματοποιούνται με πολιτικούς και κοινωνικούς εταίρους για την προώθηση και τον καθορισμό των μεταρρυθμίσεων. Η πρόοδος στην εν λόγω διαδικασία αναλύεται στο πλαίσιο της ενδέκατης επανεξέτασης και τα μέτρα που θα ορισθούν αντικατοπτρίζονται στο έγγραφο δημοσιονομικής στρατηγικής του 2014. Προκειμένου να υπάρξει συμμόρφωση με τις απαιτήσεις του δημοσιονομικού πλαισίου της Ένωσης, το εν λόγω έγγραφο περιέχει επίσης λεπτομερή στοιχεία για τα μεσοπρόθεσμα σχέδια προϋπολογισμού·
                  
               
                     θ)
                  
                  
                     η Πορτογαλία λαμβάνει πρόσθετα μέτρα για την περαιτέρω ενίσχυση του συστήματος διαχείρισης των δημόσιων οικονομικών της. Περιορίζεται ο κατακερματισμός του προϋπολογισμού μέσω της μείωσης του αριθμού των αρμόδιων για τον προϋπολογισμό φορέων και της αναθεώρησης της κατηγοριοποίησης των ιδίων εσόδων. Η στρατηγική για την επικύρωση και την τακτοποίηση των ληξιπρόθεσμων οφειλών εξακολουθεί να εφαρμόζεται, και ο νόμος για τον έλεγχο των αναλήψεων υποχρεώσεων εφαρμόζεται στο έπακρο από όλους τους δημόσιους φορείς με σκοπό την αποφυγή της δημιουργίας νέων ληξιπρόθεσμων οφειλών. Η Πορτογαλία επανεξετάζει τον νόμο-πλαίσιο για τον προϋπολογισμό (ΝΠΠ) ώστε να μεταφέρει πλήρως στο εθνικό δίκαιο τη σχετική νομοθεσία της Ένωσης. Επιπλέον, προβαίνει σε συνολικότερη αναθεώρηση του ΝΠΠ για τον εξορθολογισμό της δομής των πιστώσεων του προϋπολογισμού, για την ενίσχυση της λογοδοσίας και την περαιτέρω ένταξη των δημόσιων οικονομικών σε ένα μεσοπρόθεσμο πλαίσιο. Η Πορτογαλία διασφαλίζει ότι τα μέτρα για την εφαρμογή του νέου δημοσιονομικού πλαισίου σε επίπεδο κεντρικής κυβέρνησης εφαρμόζονται επίσης σε περιφερειακό και τοπικό επίπεδο·
                  
               
                     ι)
                  
                  
                     η Πορτογαλία συνεχίζει την υλοποίηση του θεματολογίου μεταρρυθμίσεων με σκοπό την επίτευξη σύγχρονης και αποδοτικότερης διαχείρισης των εσόδων σύμφωνα με τις διεθνείς βέλτιστες πρακτικές. Μειώνει τον αριθμό των δημοτικών εφοριών κατά τουλάχιστον 25 % το πρώτο τρίμηνο του 2014 και κατά 25 % επιπλέον έως τον Μάιο του 2014. Το ανθρώπινο δυναμικό που διατίθεται για τον λογιστικό έλεγχο της φορολογικής διοίκησης αυξάνεται κατά τουλάχιστον 30 % επί του συνολικού προσωπικού. Στο πλαίσιο της φορολογικής διοίκησης δημιουργείται νέο τμήμα υπηρεσιών για τους φορολογούμενους κατόπιν ενοποίησης διαφόρων υπηρεσιών για τους φορολογούμενους. Εντός του πρώτου τριμήνου του 2014 τίθεται σε πλήρη λειτουργία η μονάδα διαχείρισης κινδύνου, η οποία αρχικά εστιάζει το ενδιαφέρον της σε στοχευμένα έργα για τη βελτίωση της συμμόρφωσης των αυτοαπασχολούμενων και των πολύ εύπορων προσώπων. Το καθεστώς φορολογικής συμμόρφωσης τελεί υπό διαρκή παρακολούθηση·
                  
               
                     ια)
                  
                  
                     η Πορτογαλία συνεχίζει την υλοποίηση των μεταρρυθμίσεων της δημόσιας διοίκησης. Σε συνέχεια της συνολικής επανεξέτασης της μισθολογικής κλίμακας στη δημόσια διοίκηση που διεξάγεται στο διάστημα μέχρι τη δωδέκατη επανεξέταση, κατά το πρώτο εξάμηνο του 2014 καταρτίζεται ενιαία μισθολογική κλίμακα που στοχεύει στον εξορθολογισμό και στη συνέπεια της μισθολογικής πολιτικής για όλα τα επαγγέλματα και η οποία θα οριστικοποιηθεί έως τα τέλη του ίδιου έτους. Η εν λόγω ενιαία κλίμακα αντικαθιστά την αναθεώρηση του μισθολογίου που περιλαμβάνεται στον νόμο για τον προϋπολογισμό του 2014. Επιπλέον, σε συνέχεια της έρευνας για τα χρηματικά επιδόματα, η Πορτογαλία εκπονεί έκθεση σχετικά με την ολοκληρωμένη μεταρρύθμιση των μισθολογικών επιδομάτων. Στο διάστημα μέχρι τη δωδεκάτη επανεξέταση, υποβάλλεται νομοσχέδιο για τη θέσπιση ενιαίας κλίμακας επιδομάτων·
                  
               
                     ιβ)
                  
                  
                     η Πορτογαλία ολοκληρώνει την εφαρμογή της στρατηγικής της από κοινού χρήσης υπηρεσιών στη δημόσια διοίκηση·
                  
               
                     ιγ)
                  
                  
                     η Πορτογαλία εφαρμόζει πλήρως το νέο νομικό και θεσμικό πλαίσιο για τις ΣΔΙΤ. Οι επαναδιαπραγματεύσεις για τις ΣΔΙΤ συνεχίζονται σε διάφορους τομείς με σκοπό τον περιορισμό του αντίκτυπού τους στον προϋπολογισμό. Σε συνέχεια του νέου νόμου-πλαίσιο για τις κρατικές επιχειρήσεις και σύμφωνα με τον ενισχυμένο ρόλο μετόχου του Υπουργείου Οικονομικών, δημιουργείται τεχνική μονάδα για την παρακολούθηση των κρατικών επιχειρήσεων. Η κυβέρνηση συνεχίζει το συνολικό πρόγραμμα αναδιάρθρωσης των κρατικών επιχειρήσεων με σκοπό την επίτευξη βιώσιμης λειτουργικής ισορροπίας. Η κυβέρνηση της Πορτογαλίας συνεχίζει τις ιδιωτικοποιήσεις που έχουν ήδη δρομολογηθεί·
                  
               
                     ιδ)
                  
                  
                     η Πορτογαλία υποβάλλει έκθεση με τους ακόλουθους στόχους:
                     
                                 i)
                              
                              
                                 να εντοπισθούν οι επικαλύψεις υπηρεσιών και δικαιοδοσιών και άλλες πηγές αδυναμιών μεταξύ των κεντρικών και τοπικών επιπέδων διακυβέρνησης, και
                              
                           
                                 ii)
                              
                              
                                 να αναδιοργανωθεί το δίκτυο αποκεντρωμένων υπηρεσιών των υπουργείων, κυρίως μέσω του δικτύου “Lojas do Cidadão” (κέντρο ενιαίας εξυπηρέτησης διοίκησης και δημοσίων υπηρεσιών) και μέσω άλλων προσεγγίσεων, συμπεριλαμβάνοντας πιο αποδοτικές γεωγραφικές περιοχές και εντατικοποιώντας τη χρήση των επιμερισμένων υπηρεσιών και της ψηφιακής διακυβέρνησης·
                              
                           
               
                     ιε)
                  
                  
                     η Πορτογαλία διασφαλίζει την αποδοτικότητα και την αποτελεσματικότητα του συστήματος υγειονομικής περίθαλψης συνεχίζοντας την ορθολογική χρήση των υπηρεσιών και τον έλεγχο των δαπανών, μειώνοντας τις δημόσιες δαπάνες για τα φάρμακα και εξαλείφοντας τις ληξιπρόθεσμες οφειλές·
                  
               
                     ιστ)
                  
                  
                     η Πορτογαλία συνεχίζει την αναδιοργάνωση και τον εξορθολογισμό του νοσοκομειακού δικτύου μέσω της εξειδίκευσης, της συγκέντρωσης και της σύμπτυξης των νοσοκομειακών υπηρεσιών, της κοινής διαχείρισης και της κοινής λειτουργίας νοσοκομείων, και διασφαλίζει την εφαρμογή του πολυετούς σχεδίου δράσης για την αναδιοργάνωση των νοσοκομείων·
                  
               
                     ιζ)
                  
                  
                     μετά την έγκριση των τροποποιήσεων του νόμου 6/2006 περί νέων μισθώσεων αστικών ακινήτων και του νομοθετικού διατάγματος που απλουστεύει τη διοικητική διαδικασία για τις ανακαινίσεις, η Πορτογαλία πραγματοποιεί διεξοδική επανεξέταση της λειτουργίας της στεγαστικής αγοράς·
                  
               
                     ιη)
                  
                  
                     σεβόμενη την απόφαση του Συνταγματικού Δικαστηρίου της 20ής Σεπτεμβρίου 2013, η Πορτογαλία καταρτίζει και θέτει σε εφαρμογή εναλλακτικές επιλογές για τη μεταρρύθμιση της αγοράς εργασίας με παρόμοιες συνέπειες·
                  
               
                     ιθ)
                  
                  
                     η Πορτογαλία προωθεί μισθολογικές εξελίξεις που συνάδουν με τους στόχους της ενίσχυσης της δημιουργίας θέσεων εργασίας και της βελτίωσης της ανταγωνιστικότητας των επιχειρήσεων, με σκοπό τη διόρθωση των μακροοικονομικών ανισορροπιών. Κατά τη διάρκεια του προγράμματος, οποιαδήποτε αύξηση των κατώτατων μισθών πραγματοποιείται μόνον αν δικαιολογείται από την πορεία της οικονομίας και τις εξελίξεις στην αγορά εργασίας·
                  
               
                     κ)
                  
                  
                     η Πορτογαλία συνεχίζει τις προσπάθειες για μεγαλύτερη αποτελεσματικότητα των ενεργών πολιτικών που εφαρμόζει στην αγορά εργασίας με βάση τα αποτελέσματα της έκθεσης αξιολόγησης και του σχεδίου δράσης για τη βελτίωση της λειτουργίας των δημόσιων υπηρεσιών απασχόλησης·
                  
               
                     κα)
                  
                  
                     η Πορτογαλία συνεχίζει να εφαρμόζει τα μέτρα που καθορίζονται στα σχέδια δράσης της για τη βελτίωση της ποιότητας της δευτεροβάθμιας και της επαγγελματικής εκπαίδευσης και κατάρτισης· συγκεκριμένα, η κυβέρνηση υποβάλλει σχέδια που καθιστούν πιο αποτελεσματικό το πλαίσιο χρηματοδότησης των σχολείων, ενώ ιδρύονται επαγγελματικές σχολές αναφοράς·
                  
               
                     κβ)
                  
                  
                     η Πορτογαλία ολοκληρώνει την έγκριση των εκκρεμών τομεακών τροποποιήσεων που είναι αναγκαίες για την πλήρη εφαρμογή της οδηγίας 2006/123/ΕΚ του Ευρωπαϊκού Κοινοβουλίου και του Συμβουλίου (*)·
                  
               
                     κγ)
                  
                  
                     η Πορτογαλία βελτιώνει το επιχειρηματικό περιβάλλον με την ολοκλήρωση των εκκρεμών μεταρρυθμίσεων για τη μείωση του διοικητικού φόρτου (πλήρως λειτουργικό κέντρο ενιαίας εξυπηρέτησης, που προβλέπεται στην οδηγία 2006/123/ΕΚ, και σχέδια έργων χωρίς έγκριση) και με τη σύγκλιση των χαρακτηριστικών των ρυθμιζόμενων επαγγελμάτων στις σχετικές οδηγίες της ΕΕ και με την περαιτέρω απλούστευση των υφιστάμενων διαδικασιών έκδοσης αδειών, των κανονισμών και άλλων διοικητικών επιβαρύνσεων στην οικονομία, που αποτελούν μείζον εμπόδιο στην ανάπτυξη οικονομικών δραστηριοτήτων·
                  
               
                     κδ)
                  
                  
                     η Πορτογαλία ολοκληρώνει τη μεταρρύθμιση του συστήματος διακυβέρνησης των λιμένων, συμπεριλαμβανομένης της επανεξέτασης των παραχωρήσεων λειτουργίας λιμένων·
                  
               
                     κε)
                  
                  
                     η Πορτογαλία εφαρμόζει τα μέτρα για την ενίσχυση της λειτουργίας του συστήματος μεταφορών·
                  
               
                     κστ)
                  
                  
                     η Πορτογαλία συνεχίζει τη μεταφορά στο εθνικό δίκαιο της δέσμης μέτρων της ΕΕ για τους σιδηροδρόμους·
                  
               
                     κζ)
                  
                  
                     η Πορτογαλία θέτει σε εφαρμογή το σχέδιο δημιουργίας ανεξάρτητης εταιρείας εφοδιασμού με φυσικό αέριο και ηλεκτρική ενέργεια·
                  
               
                     κη)
                  
                  
                     η Πορτογαλία εφαρμόζει τα κατάλληλα μέτρα για την εξάλειψη των χρεών λόγω τιμολόγησης της ενέργειας και για τη διασφάλιση της βιωσιμότητας του εθνικού συστήματος ηλεκτρικής ενέργειας·
                  
               
                     κθ)
                  
                  
                     η κυβέρνηση υποβάλλει στο πορτογαλικό κοινοβούλιο τα τροποποιημένα καταστατικά των επαγγελματικών φορέων·
                  
               
                     λ)
                  
                  
                     η Πορτογαλία εγκρίνει τις αντίστοιχες τροποποιήσεις των εσωτερικών κανονισμών των εθνικών ρυθμιστικών αρχών·
                  
               
                     λα)
                  
                  
                     η Πορτογαλία συνεχίζει την εξάλειψη των φραγμών στην είσοδο στην αγορά, αμβλύνει τις υφιστάμενες απαιτήσεις για την έκδοση άδειας και μειώνει τη διοικητική επιβάρυνση στον τομέα των υπηρεσιών·
                  
               
                     λβ)
                  
                  
                     η Πορτογαλία δημοσιεύει τριμηνιαίες εκθέσεις σχετικά με: τα ποσοστά ανάκτησης, τη διάρκεια και το κόστος των υποθέσεων αφερεγγυότητας εταιρειών, τη διάρκεια και το κόστος των φορολογικών υποθέσεων και τον συντελεστή διεκπεραίωσης των δικαστικών υποθέσεων επιβολής της νομοθεσίας·
                  
               
                     λγ)
                  
                  
                     η Πορτογαλία εγκρίνει τους νόμους περί κατασκευών και τις λοιπές τροποποιήσεις στον κλάδο με σκοπό την πλήρη εφαρμογή της οδηγίας 2006/123/ΕΚ·
                  
               
                     λδ)
                  
                  
                     η Πορτογαλία αξιολογεί τον αντίκτυπο του προαιρετικού καθεστώτος ταμειακής λογιστικής ΦΠΑ·
                  
               
                     λε)
                  
                  
                     η Πορτογαλία προβαίνει σε απογραφή και ανάλυση του κόστους των κανονιστικών διατάξεων που είναι πιθανό να έχουν μεγαλύτερο αντίκτυπο στην οικονομική δραστηριότητα.
                  
               9.   Με σκοπό την αποκατάσταση της εμπιστοσύνης στον χρηματοπιστωτικό τομέα, η Πορτογαλία έχει ως στόχο να διατηρήσει ικανοποιητικό επίπεδο κεφαλαίων στον τραπεζικό τομέα της και να διασφαλίσει ομαλή διαδικασία απομόχλευσης σε συμμόρφωση με τις προθεσμίες που καθορίζονται στο μνημόνιο συνεννόησης. Εν προκειμένω, η Πορτογαλία εφαρμόζει στον πορτογαλικό τραπεζικό τομέα τη στρατηγική που συμφωνήθηκε με την Επιτροπή, την ΕΚΤ και το ΔΝΤ, με σκοπό τη διατήρηση της χρηματοπιστωτικής σταθερότητας. Συγκεκριμένα, η Πορτογαλία:
         
                     α)
                  
                  
                     παρακολουθεί τη μετάβαση των τραπεζών στους νέους κεφαλαιακούς κανόνες, όπως αυτοί καθορίζονται στη δέσμη της οδηγίας IV περί κεφαλαιακών απαιτήσεων (CRD IV), και εξασφαλίζει ότι τα κεφαλαιακά αποθέματα ασφαλείας παραμένουν σε αναλογία με το δύσκολο επιχειρησιακό περιβάλλον·
                  
               
                     β)
                  
                  
                     συμβουλεύει τις τράπεζες να ενισχύουν τα αποθέματα εξασφαλίσεών τους σε βιώσιμη βάση·
                  
               
                     γ)
                  
                  
                     εξακολουθεί να δεσμεύεται για την παροχή περαιτέρω στήριξης, εάν απαιτείται, στο τραπεζικό σύστημα, ενθαρρύνοντας τις τράπεζες να αναζητούν λύσεις από τον ιδιωτικό τομέα, ενώ οι πόροι του μηχανισμού στήριξης της φερεγγυότητας των τραπεζών (BSSF) είναι διαθέσιμοι σύμφωνα με τους πρόσφατα τροποποιηθέντες κανόνες της Ένωσης περί κρατικών ενισχύσεων για την περαιτέρω στήριξη των βιώσιμων τραπεζών, βάσει αυστηρών προϋποθέσεων·
                  
               
                     δ)
                  
                  
                     εξασφαλίζει ισόρροπη και ομαλή απομόχλευση του τραπεζικού τομέα, η οποία εξακολουθεί να έχει καθοριστική σημασία για την εξάλειψη των ανισορροπιών της χρηματοδότησης σε μόνιμη βάση και τη μείωση της εξάρτησης από χρηματοδότηση προερχόμενη από το Ευρωσύστημα στον μεσοπρόθεσμο ορίζοντα. Τα σχέδια χρηματοδότησης και κεφαλαιοποίησης των τραπεζών επανεξετάζονται κάθε τρίμηνο·
                  
               
                     ε)
                  
                  
                     εξακολουθεί να ενισχύει την εποπτική οργάνωση της BdP (Banco de Portugal), να βελτιστοποιεί τις εποπτικές διαδικασίες της και να αναπτύσσει και να εφαρμόζει νέες εποπτικές μεθόδους και εργαλεία. Η BdP θα αναθεωρήσει τα πρότυπα που ισχύουν για τα μη εξυπηρετούμενα δάνεια με σκοπό την επίτευξη σύγκλισης με τα κριτήρια που περιέχονται στο σχετικό τεχνικό πρότυπο της ΕΑΤ σύμφωνα με το χρονοδιάγραμμα που έχει οριστεί σε επίπεδο Ένωσης·
                  
               
                     στ)
                  
                  
                     συνεχίζει να παρακολουθεί σε τριμηνιαία βάση τις πιθανές κεφαλαιακές ανάγκες των τραπεζών με μελλοντοστραφή προσέγγιση υπό συνθήκες πίεσης, μεταξύ άλλων εντάσσοντας στη διαδικασία διασφάλισης ποιότητας το νέο πλαίσιο προσομοιώσεων ακραίων καταστάσεων από την κορυφή προς τη βάση, το οποίο καθιστά δυνατή την επανεξέταση των βασικών παραγόντων επίτευξης αποτελεσμάτων·
                  
               
                     ζ)
                  
                  
                     συνεχίζει τον εξορθολογισμό του κρατικού ομίλου CGD (Caixa Geral de Depósitos)·
                  
               
                     η)
                  
                  
                     προβαίνει σε εξωτερική ανάθεση της διαχείρισης των πιστώσεων της BPN (Banco Português de Negócios), που κατέχει επί του παρόντος η Parvalorem, στις επιχειρήσεις που έχουν επιλεγεί μέσω της διαδικασίας υποβολής προσφορών, με εντολή για σταδιακή ανάκτηση των εν λόγω περιουσιακών στοιχείων, και μεριμνά για την έγκαιρη διάθεση των θυγατρικών και των περιουσιακών στοιχείων στους άλλους δύο κρατικούς φορείς ειδικού σκοπού·
                  
               
                     θ)
                  
                  
                     αναλύει τα σχέδια ανάκαμψης των τραπεζών και εκδίδει κατευθυντήριες γραμμές για το σύστημα για τα σχέδια ανάκαμψης, σύμφωνα με τα σχετικά τεχνικά πρότυπα ή σχέδια τεχνικών προτύπων της ΕΑΤ και την επικείμενη οδηγία της Ένωσης για την ανάκαμψη και την εξυγίανση των πιστωτικών ιδρυμάτων και καταρτίζει σχέδια εξυγίανσης με βάση τις εκθέσεις που υποβάλλουν οι τράπεζες·
                  
               
                     ι)
                  
                  
                     οριστικοποιεί την εφαρμογή του πλαισίου εξωδικαστικής αναδιάρθρωσης του χρέους των νοικοκυριών από τους χρηματοπιστωτικούς οργανισμούς και εξομαλύνει την εφαρμογή του πλαισίου αναδιάρθρωσης των χρεών των εταιρειών·
                  
               
                     ια)
                  
                  
                     συντάσσει τριμηνιαίες εκθέσεις σχετικά με την εφαρμογή των νέων μέσων αναδιάρθρωσης· με βάση την έρευνα που διεξήχθη πρόσφατα, διερευνά εναλλακτικές λύσεις ώστε να αυξηθεί η επιτυχής ανάκαμψη εταιρειών που ακολουθούν την PER (διαδικασία ειδικής αναζωογόνησης για εταιρείες που αντιμετωπίζουν σοβαρό οικονομικό κίνδυνο) και το SIREVE (σύστημα ανάκαμψης εταιρειών με εξωδικαστικές συμφωνίες για τις εταιρείες που βρίσκονται σε δυσχερή οικονομική κατάσταση ή επικείμενη ή πραγματική πτώχευση)·
                  
               
                     ιβ)
                  
                  
                     συνεχίζει την παρακολούθηση του υψηλού χρέους του τομέα των επιχειρήσεων και των νοικοκυριών μέσων τριμηνιαίων εκθέσεων, και την εφαρμογή του νέου πλαισίου αναδιάρθρωσης του χρέους προκειμένου να διασφαλισθεί ότι λειτουργεί όσο το δυνατόν πιο αποτελεσματικά·
                  
               
                     ιγ)
                  
                  
                     με βάση τις σχετικές κατατεθείσες προτάσεις, ενθαρρύνει τη διαφοροποίηση των εναλλακτικών επιλογών χρηματοδότησης για τον τομέα των επιχειρήσεων· αναπτύσσει και εφαρμόζει λύσεις που παρέχουν εναλλακτικές επιλογές χρηματοδότησης αντί των παραδοσιακών τραπεζικών πιστώσεων για τον τομέα των επιχειρήσεων, μέσω φάσματος μέτρων με στόχο τη βελτίωση της πρόσβασής τους στις αγορές κεφαλαίων·
                  
               
                     ιδ)
                  
                  
                     βελτιώνει τις επιδόσεις και τη διαχείριση των υφιστάμενων πιστωτικών γραμμών που χρηματοδοτούνται από το κράτος με βάση τα αποτελέσματα του πρόσφατου εξωτερικού ελέγχου· θέτει σε εφαρμογή τον πρόσφατα αναθεωρημένο χάρτη πορείας για τη βελτίωση της διαχείρισης του εθνικού συστήματος εγγυήσεων και για την εξασφάλιση μεγαλύτερης αποδοτικότητας των εν λόγω συστημάτων με παράλληλη ελαχιστοποίηση των κινδύνων για το κράτος·
                  
               
                     ιε)
                  
                  
                     συστήνει οργανισμό χρηματοδότησης της ανάπτυξης που θα στοχεύει στον εξορθολογισμό και την κεντρική διαχείριση του επιστρεπτέου μέρους των χρηματοδοτικών μέσων που παρέχονται μέσω των διαρθρωτικών ταμείων της ΕΕ για την περίοδο προγραμματισμού 2014-2020. Ο εν λόγω οργανισμός δεν δέχεται καταθέσεις ή άλλα επιστρεπτέα κεφάλαια από το κοινό ούτε προβαίνει σε άμεσο δανεισμό.
                  
               
      Άρθρο 2
      Η παρούσα απόφαση αρχίζει να ισχύει την ημέρα της κοινοποίησής της.
      Άρθρο 3
      Η παρούσα απόφαση απευθύνεται στην Πορτογαλική Δημοκρατία.
      
         Βρυξέλλες, 18 Φεβρουαρίου 2014.
         
            
               Για το Συμβούλιο
            
            
               Ο Πρόεδρος
            
            Γ. ΣΤΟΥΡΝΑΡΑΣ
         
      
      
         (1)  ΕΕ L 118 της 12.5.2010, σ. 1.
      
         (2)  Εκτελεστική απόφαση 2011/344/ΕΕ του Συμβουλίου, της 17ης Μαΐου 2011, για τη χορήγηση ενωσιακής χρηματοδοτικής ενίσχυσης στην Πορτογαλία (ΕΕ L 159 της 17.6.2011, σ. 88).
      
         (3)  ΕΕ C 216 της 30.7.2013, σ. 1.
      
         (4)  Οδηγία 2002/22/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών (οδηγία καθολικής υπηρεσίας) (ΕΕ L 108 της 24.4.2002, σ. 51).
      
         (5)  Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά (ΕΕ L 376 της 27.12.2006, σ. 36).